ลีสซิงใจถึงหยุดจ่ายได้6เดือน
เปิดทางช่วยลูกค้าถูกน้ำท่วมยกเว้นค่าปรับคิดดอกเท่าเดิม
13 ต.ค. 2554

เปิดทางช่วยลูกค้าถูกน้ำท่วมยกเว้นค่าปรับคิดดอกเท่าเดิม
เช่าซื้อระดมช่วยลูกหนี้น้ำท่วม หยุดจ่ายหนี้ได้ยาว 6 เดือน
นายภิญญาวัฒน์ จันทรกานตานนท์ กรรมการผู้จัดการ บริษัท กรุงไทยธุรกิจลีสซิ่ง เปิดเผยว่า บริษัทได้ให้ความช่วยเหลือลูกหนี้ที่ถูกน้ำท่วมด้วยการขยายระยะเวลาหยุดพักชำระหนี้จาก 3 เดือน เป็นสูงสุด 6 เดือน และยกเว้นค่าธรรมเนียมทั้งหมด เพื่อให้ลูกค้าสามารถดูแลตัวเองได้ก่อนจนกว่าสถานการณ์กลับสู่ภาวะปกติ ซึ่งในส่วนของพื้นที่น้ำท่วมนั้น บริษัทยังไม่มีลูกค้ามากนัก เนื่องจากเพิ่งเริ่มเข้าไปทำตลาด
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต กล่าวว่า ในส่วนของธนาคารได้เตรียมโครงการช่วยเหลือลูกค้าเช่าซื้อของธนาคารเอาไว้เป็นที่เรียบร้อยแล้วจนถึงสิ้นปีนี้ ทั้งในเรื่องของการให้หยุดพักชำระหนี้ 90 วัน การยืดชำระหนี้ออกไปอีก 12 เดือน และคิดดอกเบี้ยในอัตราเดิม แต่ต้องไม่ต่ำกว่า 2.25% 
นางชูศรี แพทย์เจริญ ผู้ช่วยกรรมการผู้จัดการใหญ่ สายงานการตลาดและวางแผนกลยุทธ์ บริษัท อยุธยา แคปปิตอล ออโต้ ลีส หรือกรุงศรีออโต้ กล่าวว่า ขณะนี้บริษัทอยู่ระหว่างสำรวจความเสียหายของลูกค้าอยู่ แต่ได้ทำการส่งข้อความผ่านโทรศัพท์มือถือ หรือเอสเอ็มเอสไปให้ลูกค้าแต่ละรายทราบถึงแนวทางการปฏิบัติเรื่องการชำระหนี้ในช่วงน้ำท่วมแล้ว ลูกค้าจะได้ไม่ต้องกังวลใจ ซึ่งเบื้องต้นก็ได้มีลูกค้าแจ้งเข้ามายังบริษัทหลายร้อยรายแล้ว และบริษัทก็ได้ยกเลิกเก็บค่าธรรมเนียมทุกอย่างจากลูกค้า และพิจารณาปรับโครงสร้างหนี้ให้กับลูกค้าเป็นรายๆ ไป
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ กล่าวว่า ธนาคารมีมาตรการช่วยเหลือลูกค้าที่น้ำท่วมอยู่แล้ว หลักทั่วไปไม่ว่าจะเป็นการยืดอายุการชำระหนี้ หรือยกเลิกการเก็บค่าธรรมเนียม รวมถึงกำลังพิจารณาในเรื่องของการพักชำระหนี้ด้วย แต่คงพิจารณาเป็นกรณีมากกว่า ซึ่งลูกค้าที่ได้รับผลกระทบมากที่สุด คือ จ.พระนครศรีอยุธยา และนครสวรรค์ อย่างไรก็ตาม แม้ว่าน้ำท่วมครั้งนี้จะกระทบในวงกว้าง แต่คาดว่าในส่วนของหนี้ที่ไม่ก่อให้เกิดรายได้ หรือเอ็นพีแอลคงไม่เพิ่มมาก คงเพิ่มขึ้นเป็นประมาณ 1.4% จากปัจจุบันอยู่ที่ 1.3% เท่านั้น